Kort før klokken halv tre natten til mandag opdagede en opmærksom borger fire mistænkelige mænd i Nørresundby på Skansevej. Det oplyser vagtchef ved Nordjyllands Politi, Henrik Beck. Borgeren så tre hætteklædte mænd, der steg ud fra en bil af mærket Mitsubishi, hvor én mand blev siddende tilbage. De tre mænd havde en koben med, og det fik borgeren til at ringe til politiet, der sendte en patrulje til stedet. Det skulle vise sig at være en god idé. Da patruljen kom til Skansevej var de tre mænd kun lige nået ud af døren ved Kwik Spar, hvor de havde lavet indbrud. De fire mænd blev anholdt og bragt til stationen, hvor de mandag morgen venter på at blive afhørt. Der er tale om fire unge mænd på mellem 18 og 19 år. De er alle fra Strubjergområdet i Nørresundby. Ifølge vagtchef Henrik Beck, var udbyttet flere chokoladebarer.
Indbrudstyve blev anholdt umiddelbart efter et indbrud i Nørresundby. Nordjyllands Politi kan takke en opmærksom borger.